CELEX: 32021D0837
Language: hu
Date: 2021-05-06 00:00:00
Title: A Tanács (EU) 2021/837 határozata (2021. május 6.) a trópusi faanyagok nemzetközi tanácsában a trópusi faanyagokról szóló 2006. évi nemzetközi megállapodás meghosszabbításával kapcsolatban az Európai Unió által képviselendő álláspontról

2021.5.26.   
               
               
                  HU
               
               
                  Az Európai Unió Hivatalos Lapja
               
               
                  L 185/23
               
            
         A TANÁCS (EU) 2021/837 HATÁROZATA
         (2021. május 6.)
         a trópusi faanyagok nemzetközi tanácsában a trópusi faanyagokról szóló 2006. évi nemzetközi megállapodás meghosszabbításával kapcsolatban az Európai Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 192. és 207. cikkére, összefüggésben annak 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A trópusi faanyagokról szóló 2006. évi nemzetközi megállapodást (2006. évi ITTA) az Unió a 2011/731/EU tanácsi határozat (1) révén megkötötte, és a megállapodás 2011. december 7-én hatályba lépett.
                  
               
                     (2)
                  
                  
                     A trópusi faanyagok nemzetközi tanácsa (ITTC) – a 2006. évi ITTA 6. cikke értelmében – a Trópusi Faanyagok Nemzetközi Szervezetének (ITTO) a legfelsőbb hatósága és azt az ITTO valamennyi tagja alkotja.
                  
               
                     (3)
                  
                  
                     A 2006. évi ITTA 44. cikkének (1) bekezdése értelmében a megállapodás a hatálybalépését követően 10 évig – 2021. december 6-ig – marad hatályban, kivéve, ha az ITTC 12. cikke szerinti minősített szavazással úgy határoz, hogy meghosszabbítja, újratárgyalja vagy megszünteti azt.– Az ITTC a 2006. évi ITTA-t a 44. cikk (2) bekezdésének megfelelően úgy határozhat, hogy kétszer, nevezetesen egy ötéves kezdeti és egy további hároméves időszakra meghosszabbítja.
                  
               
                     (4)
                  
                  
                     Az ITTC a 2006. évi ITTA meghosszabbításáról vagy a 2021 novemberében tartandó 57. ülésén, vagy az ülésszakok között, az ülések megtartása nélkül határoz.
                  
               
                     (5)
                  
                  
                     A 2006. évi ITTA ötéves kezdeti időszakra történő meghosszabbítása az Unió érdekében áll, mivel az ITTO még mindig a pénzügyi helyreállítás kezdeti szakaszában tart, és pénzügyi struktúrájának reformja is folyamatban van.
                  
               
                     (6)
                  
                  
                     Ezért helyénvaló meghatározni az ITTC-ben a 2006. évi ITTA meghosszabbításával kapcsolatban képviselendő uniós álláspontot.
                  
               ELFOGADTA EZT A HATÁROZATOT:
         
            1. cikk
            Az Unió nevében a trópusi faanyagok nemzetközi tanácsában képviselendő álláspont az, hogy az Unió a hozzájárulását adja a trópusi faanyagokról szóló 2006. évi nemzetközi megállapodás ötéves kezdeti időszakra történő meghosszabbításához vagy megszavazza azt.
         
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. május 6-án.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  A Tanács 2011/731/EU határozata (2011. november 8.) a trópusi faanyagokról szóló 2006. évi nemzetközi megállapodásnak az Európai Unió nevében történő megkötéséről (HL L 294., 2011.11.12., 1. o.).